CELEX: C2004/239/57
Language: el
Date: 2004-09-25 00:00:00
Title: Υπόθεση T-265/04: Προσφυγή της εταιρίας Adriatica di Navigazione S.p.A. κατά της Επιτροπής των Ευρωπαϊκών Κoινoτήτων, πoυ ασκήθηκε στις 24 Ιουνίου 2004

25.9.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 239/26
            
         Προσφυγή της εταιρίας Adriatica di Navigazione S.p.A. κατά της Επιτροπής των Ευρωπαϊκών Κoινoτήτων, πoυ ασκήθηκε στις 24 Ιουνίου 2004
   (Υπόθεση T-265/04)
   (2004/C 239/57)
   Γλώσσα διαδικασίας: η ιταλική
   Η εταιρία Adriatica di Navigazione S.p.A., εκπρoσωπoύμενη από τους δικηγόρους Gian Michele Roberti, Alessandra Franchi και Guido Bellitti, άσκησε στις 24 Ιουνίου 2004 ενώπιoν τoυ Πρωτoδικείoυ των Ευρωπαϊκών Κoινoτήτων προσφυγή κατά της Επιτροπής των Ευρωπαϊκών Κoινoτήτων.
   Η προσφεύγουσα ζητεί από τo Πρωτoδικείo:
   
                
            
            
               να ακυρώσει την προσβαλλόμενη απόφαση, καθό μέρος κρίνει ότι οι χορηγηθείσες στην Adriatica επιχορηγήσεις για παροχή δημόσιων υπηρεσιών συνιστούν ενισχύσεις κατά την έννοια του άρθρου 87 της συνθήκης και χαρακτηρίζει τα εν λόγω μέτρα ως νέες ενισχύσεις,
            
         
                
            
            
               επικουρικώς, να ακυρώσει το άρθρο 1, παράγραφος 2, της προσβαλλόμενης αποφάσεως,
            
         
                
            
            
               έτι επικουρικότερον, να ακυρώσει το άρθρο 1, παράγραφος 3, της προσβαλλόμενης αποφάσεως, καθό μέρος επιβάλλει στην Ιταλία την υποχρέωση να αναζητήσει εντόκως τις χορηγηθείσες ενισχύσεις,
            
         
                
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Με την παρούσα προσφυγή, η εταιρία Adriatica di Navigazione S.p.A. βάλλει, δυνάμει του άρθρου 230, τέταρτο εδάφιο, της συνθήκης ΕΚ, κατά της αποφάσεως C(2004) 470 της Επιτροπής, της 16ης Μαρτίου 2004, περί των κρατικών ενισχύσεων που χορήγησε η Ιταλία στις ναυτιλιακές εταιρίες Adriatica, Caremar, Siremar, Saremar και Toremar. Ειδικότερα, η προσφεύγουσα ζητεί από το Πρωτοδικείο να ακυρώσει την προσβαλλόμενη απόφαση καθό μέρος η εν λόγω απόφαση κρίνει ότι οι χορηγηθείσες στην Adriatica επιχορηγήσεις για παροχή δημόσιων υπηρεσιών συνιστούν ενισχύσεις κατά την έννοια του άρθρου 87 της συνθήκης και τις χαρακτηρίζει ως νέες ενισχύσεις.
   Προς στήριξη των αιτημάτων της, η προσφεύγουσα προβάλλει τρεις λόγους ακυρώσεως.
   Με τον πρώτο λόγο, η προσφεύγουσα υποστηρίζει ότι η Επιτροπή υπέπεσε σε διπλό σφάλμα εκτιμήσεως. Καταρχάς, η απόφαση της Επιτροπής ενέχει πλημμέλειες, καθόσον η Επιτροπή εσφαλμένα έκρινε οι επιχορηγήσεις που καταβλήθηκαν από το ιταλικό κράτος στις ναυτιλιακές εταιρίες του ομίλου Tirrenia, ως αποζημιώσεις για την εκ μέρους τους παροχή δημόσιας υπηρεσίας, συνιστούν ενισχύσεις κατά την έννοια του άρθρου 87 ΕΚ. Με τον εσφαλμένο αυτόν χαρακτηρισμό, η προσβαλλόμενη απόφαση α) παραβίασε τη σφαίρα της διακριτικής ευχέρειας που παρέχεται στις αρχές των κρατών μελών ως προς τον καθορισμό της παροχής δημόσιων υπηρεσιών και τη χρηματοδότησή τους· β) παρέβη το άρθρο 4, παράγραφος 3, του κανονισμού 3577/92 (1). Επικουρικώς, η Adriatica υποστηρίζει ότι η Επιτροπή προέβη, εν πάση περιπτώσει, σε εσφαλμένη εκτίμηση, καθόσον χαρακτήρισε τις ως άνω επιχορηγήσεις ως νέες ενισχύσεις. Συναφώς, η προσφεύγουσα επισημαίνει, κυρίως, ότι η Επιτροπή δεν έλαβε υπόψη της ότι η σχετική κανονιστική ρύθμιση και οι συμβάσεις παροχής υπηρεσιών με τις κατά τόπους εταιρίες του ομίλου Tirrenia είχαν κοινοποιηθεί στην Επιτροπή, η οποία τις είχε, ρητώς ή σιωπηρώς, εγκρίνει.
   Με τον δεύτερο λόγο ακυρώσεως, η προσφεύγουσα βάλλει κατά των σφαλμάτων εκτιμήσεως τα οποία ενέχει η προσβαλλόμενη απόφαση της Επιτροπής, η οποία έκρινε ότι οι επιχορηγήσεις που καταβλήθηκαν υπέρ της Adriatica κατά το διάστημα 1992-1994 είναι ασυμβίβαστες με την κοινή αγορά για τον λόγο ότι η Adriatica είχε επιδείξει αντίθετη προς τους κανόνες του ανταγωνισμού συμπεριφορά, η οποία απαγορεύεται από το άρθρο 81 ΕΚ. Συναφώς, η προσφεύγουσα επισημαίνει ότι η Επιτροπή προέβη σε εσφαλμένη εκτίμηση, καθόσον όφειλε, καταρχάς, να εξετάσει την ύπαρξη αιτιώδους συνάφειας μεταξύ της περιπτώσεως παραβάσεως των κανόνων του ανταγωνισμού και της σχετικής με τις εν λόγω ενισχύσεις περιπτώσεως και να διαπιστώσει, εν προκειμένω, την έλλειψη αιτιώδους συνάφειας. Η προσφεύγουσα τονίζει, επίσης, ότι η απλή σύμπτωση της περιπτώσεως στο πλαίσιο της οποίας διαπιστώθηκε παράβαση των κανόνων του ανταγωνισμού με τις επιχορηγούμενες υπηρεσίες ουδόλως σχετίζεται με το ζήτημα της υπάρξεως αιτιώδους συνάφειας. Συναφώς, η προσφεύγουσα υποστηρίζει, εξάλλου, ότι υφίσταται παράβαση της επιβαλλόμενης από το άρθρο 253 ΕΚ υποχρεώσεως αιτιολογήσεως.
   Τέλος, με τον τρίτο λόγο ακυρώσεως, η προσφεύγουσα βάλλει κατά του παράνομου χαρακτήρα της προσβαλλόμενης αποφάσεως, υποστηρίζοντας ότι η επιβληθείσα με την απόφαση υποχρέωση αποδόσεως των ενισχύσεων που χορηγήθηκαν στην Adriatica κατά το διάστημα Ιανουαρίου 1992 — Ιουλίου 1994 αντιβαίνει στις γενικές αρχές της δικαιολογημένης εμπιστοσύνης και του ανάλογου προς τον επιδιωκόμενο σκοπό χαρακτήρα της διοικητικής δράσεως.
   
      (1)  Κανονισμός (ΕΟΚ) 3577/92 του Συμβουλίου, της 7ης Δεκεμβρίου 1992, για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές- καμποτάζ) (ΕΕ L 364 της 12.12.1992, σ. 7).